એવો પણ સમય હતો, જ્યારે મોરાવિયામાં રહેલા બ્રિનલિટ્ઝના સ્થાનિક દુશ્મનો પર પ્રભાવ પાડવા માટે ઓસ્કર મહત્ત્વના અધિકારીઓને ફેક્ટરીની મુલાકાત લેવા અને ઉત્તમ ભોજન માટે આમંત્રિત કરતો. પરંતુ એ અધિકારીઓ એવા માણસો હતા, જેમની કુશળતા ઇજનેરી કે શસ્ત્રોના ઉત્પાદનમાં કોઈ રીતે મદદરૂપ થઈ શકે તેમ ન હતી! હેર ડિરેક્ટર ઓસ્કર શિન્ડલર પોમોર્સ્કા સ્ટ્રીટમાં જઈ આવ્યા એ પછી લિઓપોલ્ડ, હોફમેન અને રાષ્ટ્રીય સમાજવાદી પાર્ટીના સ્થાનિક નેતાઓ, પોતાને યોગ્ય લાગી એ બધી જ ઑફિસોમાં ઓસ્કરની વિરુદ્ધમાં ફરીયાદ કરી ચૂક્યા હતા! સ્થાનિક અને પ્રાંતિક ઑફિસો ઉપરાંત છેક બર્લિન સુધી એમણે ઓસ્કરની વિરુદ્ધમાં, તેની નીતિમત્તા, તેના સંપર્કો, વંશવાદ અને કાયદા વિરુદ્ધના તેનાં કાર્યો, વગેરે બધી જ બાબતો અંગે ફરીયાદો કરવામાં આવી હતી. ટ્રોપાઉની ઑફિસે આવતા પત્રોની ઝડી વિશે સસ્મથ ઓસ્કરને જાણ કરતો રહેતો હતો. આથી ઓસ્કરે અર્ન્સ્ટ હેનને બ્રિનલિટ્ઝ ખાતે આવવાનું આમંત્રણ આપ્યું. હેન એવો બીજો અધિકારી હતો જે બર્લિન બ્યુરોની મુખ્ય ઑફિસમાં એસએસ ફેમિલીની સેવાઓને સંપૂર્ણ સમર્પિત હોય. ઓસ્કર હંમેશ મુજબ અત્યંત નારાજગી સાથે તેના વિશે અભિપ્રાય આપતાં કહે છે, “બહુ જ ખેપાની અને શરાબી માણસ!” હેન પોતાની સાથે પોતાના બાળપણના મિત્ર ફ્રાન્ઝ બૉસને પણ મોરાવિયા લઈ આવ્યો હતો. ઓસ્કરે પોતાના વર્ણનમાં નોંધ્યું છે તે પ્રમાણે, બૉસ પણ “એક રહસ્યમય શરાબી” હતો. બોસે આખાયે ગતર કુટુંબની હત્યા કરી નાખી હોવા છતાં ઓસ્કરે પોતાનો ગુસ્સો ગળી જઈને, બૉસના જનસંપર્કોને કારણે તેને આવકાર્યો. ઓસ્કરે ધાર્યું હતું એમ જ, મોરાવિયા આવતી વેળાએ હેન અત્યંત ભવ્ય અને ચમકદમકવાળો લશ્કરી પોષાક પહેરીને આવ્યો હતો. તેનો પોષાક જાતજાતની રિબનો અને મેડલો મેડલો વડે શણગારેલો હતો, કારણ કે જર્મન સમાજવાદી પાર્ટીના શરૂઆતના ભવ્ય દિવસોથી જ તેની સાથે જોડાયેલો હેન એસએસનો બહુ જૂનો માણસ હતો. બનીઠનીને આવેલા સ્ટેન્ડર્ટેનફ્યૂહરરની સાથે તેમનો મદદનીશ પણ એટલો જ સજીધજીને આવ્યો હતો!